
Meie seas on palju erinevaid inimesi. Meil kõigil on oma sõbrad, tuttavad, käitumisharjumused ja iseloom. Mõnikord ka isik, keda me ei salli ning kellega ei taha üldse kokku puutuda. On asju, mis meile ei meeldi, kuigi see võib teistele olla väga meelt mööda. Leidub olukordi, kus sääsest tehakse elevant, olgugi, et see pole seda üldse väärt. 
Tänapäeva elutempo on muutunud väga kiireks. Inimesed käivad tööl ja peale tööd tavaliselt ka poes, kuhu tekivad tipptundide ajal pikad järjekorrad. Väsinuna raske korviga pikas järjekorras seismine muudab inimese rahutuks. Koju jõudes hakatakse perele süüa tegema ning kui aega jääb, siis ka koristama. Nädalavahetused on tihti täis sündmusi ja ringi käimisi, mis ei lase jällegi korralikult välja puhata. Sellise elutempoga on raske leida aega iseenda jaoks. Muututakse närviliseks, tekib pinge ja stress. Tihti ei suuda inimesed sellises seisundis oma tundeid korralikult kontrollida. Kõige tavalisematest väikestest vigadest tehakse suuri probleeme ja hakatakse neid oma sõpradele ja lähedastele ette heitma. Vaidluste käigus öeldakse sõnu, mida tegelikult öelda ei taheta. 
Raske on inimest aidata, kui ta ei räägi teistele oma probleemidest. Kuid just koos ongi kõige parem oma keerulistele olukordadele lahendust leida. Võibolla on just see inimene, kellele sa oma olukorrast räägid, elanud oma elus läbi samasuguse etapi ning oskab sulle anda väga head nõu. 
Mõnikord tasub võtta aeg maha ja tegeleda millegi sellisega, mis sulle tõeliselt meeldib. Näiteks tasuks minna peale rasket tööpäeva trenni, et seal ennast korralikult välja elada. Sportimine aitab jagu saada stressist ning peale rasket trenni muutub palju paremaks ka inimese meeleolu. Alati teevad head ka looduses ja värskes õhus tehtud jalutuskäigud ning jalgrattamatkad. Eriti sobivad nende jaoks just meie Eesti ilusad metsad ja rabad. Sellisel viisil saab rahulikult mõelda, kuidas elus edasi liikuda ja mis tuleks teha, et igapäevaelu poleks nii pingeline.
Kindlasti ei tohiks unustada ka oma lähedasi inimesi, kes võibolla on sulle kaugeks jäänud ja sa mõtled, et enam pole mõtet kontakti luua. Nendega kokku saamiseks ja koos olemiseks peab tegelikult olema igal inimesel aega. Üheskoos istudes avastad taas, kui hea see ikka on, et sul on olemas nii toredad pereliikmed. See tekitab inimeses turvatunnet ja aitab hinnata perekonna olemasolu tähtsust.
Negatiivseid emotsioone saab tihti ületada koos teise inimese abiga. Samuti ka ajaga, mis leiad just iseenda jaoks. Igas asjas tuleb leida midagi positiivset ja mitte kunagi ei tohiks jätta probleemidest rääkimata, kuna see võib muuta olukorra veelgi raskemaks. Jagatud mure on pool muret.

